Kommissionens beslutning

af 13. februar 2001

om bemyndigelse af Det Forenede Kongerige til at yde støtte til kulindustrien i perioden 17. april til 31. december 2000

(meddelt under nummer K(2001) 401)

(Kun den engelske udgave er autentisk)

(EØS-relevant tekst)

(2001/340/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien(1), særlig artikel 9, og

ud fra følgende betragtninger:

I

(1) Ved brev af 24. november 2000 og 14. december 2000 gav Det Forenede Kongerige, jf. artikel 9, stk. 1, i beslutning nr. 3632/93/EKSF, Kommissionen meddelelse om en økonomisk støtte, som det havde til hensigt at yde til kulindustrien i 2000, nærmere bestemt for perioden 17. april til 31. december 2000. Efter anmodning fra Kommissionen af 15. januar 2001 sendte Det Forenede Kongerige supplerende oplysninger den 16. januar 2001.

(2) Ifølge oplysningerne fra Det Forenede Kongerige påtænker dette at yde en støtte på 59,078 mio. GBP til dækning af driftstabene i seks produktionsenheder for perioden 17. april til 31. december 2000.

(3) De pågældende foranstaltninger er omfattet af artikel 1 i beslutning nr. 3632/93/EKSF, og Kommissionen skal derfor i henhold til den nævnte beslutnings artikel 9, stk. 4, træffe beslutning herom. Kommissionens godkendelse er betinget af, at foranstaltningerne er i overensstemmelse med de generelle mål og kriterier i artikel 2 og de særlige kriterier i artikel 3 i beslutning nr. 3632/93/EKSF, og at de er forenelige med det fælles markeds funktion. Efter artikel 9, stk. 6, i beslutning nr. 3632/93/EKSF skal Kommissionen desuden vurdere, om de pågældende foranstaltninger er forenelige med den plan for modernisering, rationalisering og omstrukturering af den britiske kulindustri, som Kommissionen godkendte ved beslutning af 15. november 2000 (K(2000) 3709) om planen for modernisering, rationalisering og omstrukturering af Det Forenede Kongeriges kulindustri for perioden 17. april 2000 til 23. juli 2002 (herefter benævnt "omstruktureringsplanen")(2).

II

(4) Det beløb på 59,078 mio. GBP som Det Forenede Kongerige påtænker at yde til kulindustrien, jf. artikel 3 i beslutning nr. 3632/93/EKSF, skal dække forskellen mellem produktionsomkostningerne og den salgspris, som de kontraherende parter frit har aftalt under hensyntagen til betingelserne på verdensmarkedet for kul af tilsvarende kvalitet fra tredjelande.

(5) Den foreslåede støtte er bestemt til bølgende produktionsenheder:

- 13,560 mio. GBP til produktionsenheden "Maltby", som tilhører RJB Mining Plc

- 3,207 mio. GBP til produktionsenheden "Rossington", som tilhører RJB Mining Plc

- 14,722 mio. GBP til produktionsenheden "Harworth", som tilhører RJB Mining Plc

- 23,187 mio. GBP til produktionsenheden "Selby", som tilhører RJB Mining Plc

- 3,932 mio. GBP til produktionsenheden "Hatfield", som tilhører Hatfield Coal Company Ltd

- 0,470 mio. GBP til produktionsenheden "Blenkinsopp", som tilhører Blenkinsopp Collieries Ltd.

(6) Den foreslåede støtte skal gøre det muligt for de pågældende produktionsenheder at forbedre deres økonomiske levedygtighed gennem en reduktion af produktionsomkostningerne. I overensstemmelse med den omstruktureringslan, som Det Forenede Kongerige har vedtaget, evalueres bestræbelserne for at reducere produktionsomkostningerne over en referenceperiode på tre på hinanden følgende år. Ved denne metode sikres det, at udviklingen i produktionsomkostningerne ikke evalueres i forhold til en aktivitetsperiode, der ikke er repræsentativ for driftsvilkårene i de pågældende produktionsenheder. For at undgå forskelsbehandling mellem kulproducenterne bestemmer produktionsenhederne selv, hvilken referenceperiode der skal lægges til grund inden for perioden 1. januar 1994 og 31. december 2000.

(7) Ifølge omstruktureringsplanen har de pågældende produktionsenheder udsigt til at forbedre deres økonomiske levedygtighed, hvis det antages, at deres produktionsomkostninger ikke overstiger 1,15 GBP/GJ(3) i 2002. Dette omkostningsniveau vil gøre det muligt for produktionsenhederne fra 2002 at fortsætte driften uden økonomisk støtte.

(8) Det fremgår af de oplysninger, som de britiske myndigheder har fremsendt, at udviklingen i produktionsomkostningerne mellem den referenceperiode, der er fastsat i overensstemmelse med betragtning 6, og år 2002 er følgende i faste 1999-priser: Maltby [...](4), Rossington [...], Harworth [...], Selby [...], Hatfield [...] og Blenkinsopp [...].

(9) Endvidere forventes produktionsomkostningerne - i faste 1999-priser - at ville være lig med eller ligge under det loft på 1,15 GBP/GJ, der er nævnt i betragtning 7. Kun produktionsomkostningerne for produktionsenheden [...] vil komme til at ligge lidt over dette loft, nemlig på 1,16 GBP/GJ i 2002. Dog forventes produktionsenheden [...] at komme ned på 1,15 GBP/GJ fra 2003.

(10) Desuden forventes produktionsenhederne ifølge prognoserne for perioden frem til 2004 fortsat at forbedre deres økonomiske levedygtighed i kraft af nye reduktioner af deres produktionsomkostninger. I denne forbindelse konstaterer Kommissionen, at omkostningerne for flere produktionsenheders vedkommende senest i 2004 forventes at at nå et niveau, der ligger meget tæt på [...] GBP/GJ.

(11) Efter anmodning fra de britiske myndigheder udarbejdede en uafhængig ekspert en teknisk rapport med henblik på at vurdere, om de moderniserings-, rationaliserings- og omstruktureringsforanstaltninger, der er planlagt for de forskellige produktionsenheder, ville sætte produktionsenhederne i stand til at forbedre deres økonomiske levedygtighed og navnlig til at nå de mål, der er fastlagt i begragtning 7. Ved udarbejdelsen af denne rapport tog eksperten hensyn til de geologiske og tekniske vilkår, som enhederne drives under, og til kvaliteten af det kul, de producerer. Rapporten konkluderede, at de forskellige påtænkte foranstaltninger var konsekvente og realistiske, hvad angår muligheden for at nå de skønnede produktionsomkostninger, der var sat for hver især af de produktionsenheder, der er nævnt i betragtning 5.

(12) I betragtning af ovenstående mener Det Forenede Kongerige, at de moderniserings-, rationaliserings- og omstruktureringsforanstaltninger, der er planlagt for de forskellige produktionsenheder, vil føre til en forbedret økonomisk levedygtighed. Produktionsenhederne forventes at kunne nå ned på et omkostningsniveau på 1,15 GBP/GJ, hvilket skulle gøre det muligt for produktionsenhederne at fortsætte driften uden offentlig støtte fra 2002.

III

(13) I overensstemmelse med artikel 3, stk. 2, i beslutning nr. 3632/93/EKSF skal den støtte, som Det Forenede Kongerige påtænker at yde de pågældende produktionsenheder, forbedre selskabernes økonomiske levedygtighed ved at reducere produktionsomkostningerne.

(14) Kommissionen mener, at de reduktioner af produktionsomkostningerne, der nævnt i punkt 8, er signifikante. For at vurdere omfanget af disse reduktioner har den taget hensyn til forskellen mellem de gennemsnitlige produktionsomkostninger, der er beregnet for referenceperioden (jf. betragtning 6) og omkostningsmålet for 2002, der er fastlagt til 1,15 GBP/GJ. Selv om den omkostningsreduktion, der er beregnet for [...] ligger under gennemsnittet for de øvrige produktionsenheder, var det absolutte omkostningsniveau for [...] i 1998 kun lidt højere (under [...]/tce) end salgsprisen for kul, der udvindes i denne produktionsenhed.

(15) Støttebeløbene forventes at bidrage til at forbedre produktionsenhedernes levedygtighed, således at de efter 2002 vil kunne fortsætte driften uden yderligere offentlig støtte. I overensstemmelse med den omstruktureringsplan, som Kommissionen godkendte ved beslutning K(2000) 3709, skulle produktionsomkostningerne i produktionsenhederne [...] ikke overskride det loft på 1,15 GBP/GJ, der nævnt i betragtning 7. Produktionsenheden [...], hvis produktionsomkostninger i 2002 vil udgøre 1,16 GBP/GJ, overskrider dette loft med så lidt, at det ikke kan få nogen reel betydning, hvad angår konkurrencen. Og produktionsomkostningerne vil fra 2003 faktisk komme ned på 1,15 GBP/GJ.

(16) I overensstemmelse med artikel 3, stk. 1, første led, i beslutning nr. 3632/93/EKSF overstiger den anmeldte støtte pr. ton for de pågældende produktionsenheder ikke forskellen mellem produktionsomkostningerne og de forventede indtægter, beregnet på grundlag af de finansielle oplysninger for støtteperioden, dvs. perioden 17. april til 31. december 2000.

(17) De moderniserings-, rationalerings- og omstruktureringsforanstaltninger, der gennemføres i hver af produktionsenhederne vil, især fordi den økonomiske støtte, der er nødvendig til at gennemføre foranstaltningerne, er af midlertidig karakter, muliggøre en gradvis nedsættelse af støtten i overensstemmelse med artikel 2, stk. 1, første led, i beslutning nr. 3632/93/EKSF.

(18) Kommissionen noterer sig, at en revisor har erklæret, at de økonomiske oplysninger, som de britiske myndigheder har fremlagt for hver produktionsenhed, giver et nøjagtigt billede af selskabernes regnskaber. Revisoren erklærede også, at prognoserne er udarbejdet under anvendelse af de regnskabsstandarder, der var i brug før den periode, der er omfattet af støtten.

(19) På baggrund af ovenstående og på grundlag af oplysningerne fra Det Forenede Kongerige er den støtte, som det påtænkes at yde de i betragtning 5 nævnte produktionsenheder for perioden 17. april til 31. december 2000, forenelig med beslutning nr. 3632/93/EKSF, særlig artikel 2 og 3.

IV

(20) Det Forenede Kongerige skal sikre, at den foreslåede støtte ikke medfører konkurrencefordrejning mellem Fællesskabets producenter, opkøbere eller forbrugere af kul.

(21) I overensstemmelse med artikel 3, stk. 1, tredje led, i beslutning nr. 3632/93/EKSF og de relevante bestemmelser i Kommissionens beslutning K(2000) 3709, skal Det Forenede Kongerige træffe alle fornødne foranstaltninger til at sikre, at de støttebeløb, der ydes hver især af produktionsenhederne, ikke indebærer, at priserne for EF-kul kommer til at ligge under dem, der gælder for kul af tilsvarende kvalitet fra tredjelande.

(22) Desuden skal støtten i overensstemmelse med artikel 2, stk. 2, i beslutning nr. 3632/93/EKSF, opføres på medlemsstaternes offentlige budgetter på nationalt, regionalt eller lokalt plan eller indgå i fuldstændig ækvivalente mekanismer.

(23) I henhold til artikel 3, stk. 1, andet led, og artikel 9, stk. 2 og 3, i beslutning nr. 3632/93/EKSF skal Kommissionen kontrollere, at den godkendte støtte udelukkende anvendes til de i beslutningens artikel 3 nævnte formål. Det Forenede Kongerige skal senest den 30. september 2001 oplyse størrelsen af den faktisk udbetalte støtte i 2000 og gøre rede for eventuelle reguleringer i forhold til de oprindeligt oplyste beløb. Denne årlige opgørelse skal desuden indeholde alle de oplysninger, der er nødvendige for at kontrollere, at kriterierne i den nævnte artikel er opfyldt.

(24) Det Forenede Kongerige skal begrunde eventuelle afvigelser fra omstruktureringsplanen, samt afvigelser fra de økonomiske og finansielle overslag, som blev anmeldt til Kommissionen den 24. november og 14. december 2000. Hvis det viser sig, at betingelserne i artikel 3, stk. 2 i beslutning nr. 3632/93/EKSF ikke kan opfyldes, foreslår Det Forenede Kongerige Kommissionen de nødvendige korrigerende foranstaltninger.

(25) I omstruktureringsplanen er det fastsat, at det samlede støttebeløb, som Det Forenede Kongerige kan yde til kulindustrien i perioden 17. april 2000 til den 23. juli 2002 ikke må overstige 110 mio. GBP. Ved beslutning K(2000) 4056 af 13. december 2000(5), bemyndigede Kommissionen den britiske regering til at yde en driftsstøtte på 17,462 mio. GBP til produktionsenheden Longannet for perioden 17. april til 31. december 2000. Kommissionen konstaterer, at den støtte, som er omfattet af nærværende beslutning, ikke overstiger det samlede maksimumsbeløb på 110 mio. GBP, der er fastsat i omstruktureringsplanen -

VEDTAGET FØLGENDE BESLUTNING:

Artikel 1

Det Forenede Kongerige bemyndiges til at yde driftsstøtte på 59,078 mio. GBP, jf. artikel 3 i beslutning nr. 3632/93/EKSF, til produktionsenhederne Malty, Rossington, Harworth, Selby, Hatfield og Blenkinsopp for perioden 17. april 2000 til 31. december 2000.

Artikel 2

Det Forenede Kongerige sikrer, at den godkendte støtte udelukkende anvendes til de angivne formål, og at ethvert annulleret, utilstrækkeligt udnyttet eller ukorrekt anvendt beløb vedrørende et af de elementer, der er nævnt i denne beslutning, tilbagebetales.

Artikel 3

Det Forenede Kongerige meddeler senest den 30. september 2001 Kommissionen en opgørelse over de udbetalinger, der har fundet sted i regnskabsåret 2000, samt de specifikke oplysninger, der er nævnt i artikel 9 i beslutning nr. 3632/93/EKSF.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 13. februar 2001.

På Kommissionens vegne

Loyola De Palacio

Næstformand

(1) EFT L 329 af 30.12.1993, s. 12.

(2) EFT L 43 af 14.2.2001, s. 27.

(3) 1 tce = 29,302 GJ.

(4) Fortrolige oplysninger.

(5) Endnu ikke offentliggjort i EFT.